## Justícia invertix 128.502 euros a millorar l’accessibilitat de la seu judicial d’Alcoi

*** S’incorporaran elements destinats a persones amb dificultats motores, auditives i visuals**

La Conselleria de Justícia i Administració Pública ha adjudicat les obres per a millorar l’accessibilitat de la seu judicial d’Alcoi, amb una inversió de 128.502 euros.

L’objectiu d’estes obres és millorar l’accessibilitat a este edifici, per a permetre el seu ús en condicions de seguretat i de manera autònoma a persones amb diversitat funcional. En este sentit, s’incorporaran elements destinats a persones que presenten dificultats motores, auditives i visuals.

La seu judicial d’Alcoi es troba en la plaça Mare de Déu, número 2 d’esta localitat, i en esta se situen els jutjats de Primera Instància i Instrucció número 1, 2, 3 i 4.

**Actuacions previstes**

Les obres preveuen la instal·lació de bucles magnètics (dispositius electrònics que transmeten el so a les persones amb deficiència auditiva) en ascensors, taulells d’atenció al públic, sales multiusos i en sales de vistes.

En la rampa d’accés a l’edifici s’instal·larà un segon passamà a una altura entre 65-75 cm, i en la planta baixa es condicionarà un bany accessible.

També s’instal·laran elements destinats a persones amb deficiència visual, com una senyalització vertical mitjançant cartelleria *en braille* i alt relleu en tota la seu, i una senyalització horitzontal en arrancada d’escales en els nuclis de comunicació interior i rampa exterior.

D’altra banda, en esta actuació també s’inclouen altres tasques de reforma i manteniment, com el canvi de distribució en l’Oficina d’Atenció a les Víctimes del Delicte (OAVD).

Fecha: 23/02/2025